張敬軒為歌迷會學工商管理 諗定愛駒叫「軒軒有力」
張敬軒今早(28日)現身沙田馬場,喺見證馬王誕生前,軒公先以靚聲送上《騷靈情歌》、《青春告別式》同《青春常駐》。張敬軒接受訪問時透露已落注,又踢爆經理人係專家,所以自己可以偷師。「so far每次都有斬獲,今日目標係贏部車。」
他又透露入馬場最緊要著得靚,因為氣場會影響運氣。而為咗今日演出,軒公今早七點起身開聲,問到邊個負責晨操,他笑言:「成日都唔同,多數都係李興華先生(經理人),有時係霍汶希小姐,睇下做錯大唔大單。」問到有無興趣做馬主,軒公表示先養掂自己,又透露曾在騎術學校學過一年多,而起因是在菲律賓工作時,在當地騎馬後感到興趣,又自覺騎術不錯。「如果真係養馬的話,會幫佢改名『軒軒有力』或『靚軒王』。」
提到早前任洪嘉豪演唱會嘉賓時,送上線上課程,軒公表示原意是想對方增值,但回看片段時,有玩對方嘅感覺。「所以唔好勉強,因為佢都好忙,讀到咪讀囉。我覺得學到嘢係緊要過張證書,因為佢哋已經就業,只不過錦上添花,唔好太有壓力。我自己都讀緊類似工商管理,主要係for歌迷會,我無諗過做好歌迷會咁難,佢哋有啲唔係跟住我大或做呢行,唔知我同歌迷點溝通,有時佢哋安排唔好,令歌迷唔開心我又唔想,行政上我自己又唔識睇住啲錢,譬結我無諗過兩場生日會用咁多錢。」張敬軒又大讚劉德華歌迷做得十分出色,與其請人返嚟管理,不如自己先去學習。由於5月會有錄音室展覽及開班上堂,所以希望先處理好歌迷會部分。